РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/74-21

15. март 2021. године

Б е о г р а д

ЗАПИСНИК

23.СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 15.МАРТА 2021. ГОДИНЕ

Седница је почела у 11,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Душко Тарбук, Оливера Пешић, Соња Влаховић, Горан Ковачевић, Бобан Бирманчевић, Братимир Васиљевић, Ана Чарапић, Владимир Маринковић, Војислав Вујић и Милорад Мијатовић.

Седници су присуствовали и: Миленка Субић (заменик Зорана Бојанића) и Угљеша Марковић (заменик Душана Бајатовића).

Седници нису присуствовали чланови Одбора: Љиљана Кузмановић Вујаковић и Золтан Пек, нити њихови заменици.

Седници су присуствовали представници Републичког завода за статистику: др Миладин Ковачевић, директор и Мирослав Јанковић, помоћник директора и Комисије за контролу државне помоћи: Љиљана Благојевић, заменик председника Комисије и Душица Ђорђевић, члан Савета.

На предлог председника Одбора, Одбор је једногласно (са четрнаест гласова „за“) утврдио следећи:

Д н е в н и р е д:

1. Разматрање Предлога одлуке о Програму званичне статистике у периоду од 2021. до 2025. године, који је поднела Влада (број 05-338/21 од 26. фебруара 2021. године);
2. Давање сагласности на Предлог правилника о унутрашњем уређењу и систематизацији радних места у Комисији за контролу државне помоћи, који је поднела Комисија за контролу државне помоћи (број 02-365/21 од 3. марта 2021. године).

На предлог председника, Одбор је једногласно (са четрнаест гласова „за“) усвојио записник са 22. седнице Одбора.

**ПРВА ТАЧКА ДНЕВНОГ РЕДА:** **Предлог одлуке о Програму званичне статистике у периоду од 2021. до 2025. године;**

Директор Републичког завода за статистику др Миладин Ковачевић je представио Предлог одлуке о Програму званичне статистике у периоду од 2021. до 2025. године.

Др Миладин Ковачевић је истакао да Програм званичне статистике у периоду од 2021. до 2025. године представља институционални и програмски оквир за прикупљање, производњу и десиминацију података у систему званичне статистике. Тај систем, поред Завода за статистику као главног произвођача и координатора званичног система, чине још и Народна банка Србије, Министарство финансија и остали одговорни произвођачи званичне статистике. Основни садржај Програма чине три теме: Стратегија развоја званичне статистике у Републици Србији у периоду од 2021.до 2025.године, Преглед очекиваних резултата званичне статистике и Преглед најзначајнијих инфраструктурних и развојних активности.

Такође, директор Републичког завода за статистику је нагласио да је основни стратешки циљ Програма потпуно усаглашавање са захтевим ЕСС и ЕУ у погледу статистичких показатеља, рокова објављивања и променљивих методологија до краја назначеног периода.

У дискусији су учествовали Милорад Мијатовић и Александра Томић.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, једногласно (15 народних посланика је гласало „за“), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог одлуке о Програму званичне статистике у периоду од 2021. до 2025. године.

За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:** **Предлог правилника о унутрашњем уређењу и систематизацији радних места у Комисији за контролу државне помоћи, који је поднела Комисија за контролу државне помоћи.**

Председник је подсетила да је чланом 23. став 2. Закона о контроли државне помоћи („Службени гласник РС“, бр.73/19) прописано да се ближи опис радних места, као и број контролора и аналитичара у службама Комисије за контролу државне помоћи уређује актом о систематизацији који доноси Савет Комисије, уз сагласност одбора Народне скупштине надлежног за послове финансија.

У складу са законом, Комисија je Одбору за финансије, републички буџет и контролу трошења јавних средстава доставила Предлог правилника о изменама и допунама Правилника о унутрашњем уређењу и систематизацији радних места у Комисији за контролу државне помоћи, на разматрање и одлучивање о давању сагласности.

Заменик председника Комисије за контролу државне помоћи Љиљана Благојевић, је образложила Предлог правилника о унутрашњем уређењу и систематизација радних места у Комисији за контролу државне помоћи.

Љиљана Благојевић је истакла да Предлог правилника представља коначно усаглашавање Закона о контроли државне помоћи са Законом о државним службеницима у делу који се односи на опис радних места и компентенција.

Одбор за финансије, републички буџет и контролу трошења јавних средстава, утврдио је једногласно (петнаест гласова „за“), предлог одлуке:

О Д Л У К А

о давању сагласности на Предлог правилника о унутрашњем уређењу и систематизацији радних места у Комисији за контролу државне помоћи

ДАЈЕ СЕ САГЛАСНОСТ на Предлог правилника о унутрашњем уређењу и систематизацији радних места у Комисији за контролу државне помоћи.

Седница је завршена у 11,35 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић